Farg‘onalik Sherzod Husanov IBF International chempioniga aylandi

Joriy yilning 8-fevralida Toshkentda professional  boks kechasi tashkil etilayotganligi haqida xabar bergan edik. Mazkur tadbirning asosiy voqeasi – o‘rta vaznda IBF International versiyasi bo‘yicha chempionlik o‘rni uchun o‘zbekistonlik Sherzod Husanov hamda argentinalik Karlos Xeres o‘rtasida bellashuv bo‘ldi. Bu haqda Anons.uz xabar bergan.

Xabarga ko‘ra, kechani boks tomoshalarining taniqli boshlovchisi Aleksandr Zagorskiy olib bordi. Husanov jangning boshidanoq o‘z taktikasi bilan raqibidan ustunligini namoyish etdi. 5—6-raundlarda u Karlosni nokdaun holatiga tushirishiga oz qoldi, ammo argentinalik bokschi ham bo‘sh kelmadi. Jang to‘liq 12 raund davom etdi va natija ochkolar bo‘yicha aniqlandi.
Hakamlarning bir ovozdan chiqargan qaroriga ko‘ra, jangda o‘zbek bokschisi Sherzod Husanov g‘olib deb topildi (120 – 107, 120 – 107, 120 – 106 natija bilan). Shu tariqa, u IBF International versiyasi bo‘yicha o‘rta vaznda chempion bo‘ldi.
Farg‘onalik 34 yoshli bokschimiz Sherzod Husanov uchun bu 20-jang bo‘ldi, hozirgacha u mag‘lubiyat nimaligini bilmay kelmoqda. U shu paytgacha uchta – WBC International, WBO Asia Pasific hamda WBC Asian Boxing Council kamarlarini qo‘lga kiritgan.